Rekordhøyt tilbud om studieplass
Samordna opptak har sendt tilbud til 79.404 personer som har søkt på høyere utdanning. Det er en økning på 6,6 prosent fra i fjor, noe som vil si at 4.900 flere har fått tilbud om studieplass. - Dette lover godt, sier vikarierende kunnskapsminister, statssekretær Ragnhild Setsaas (SV).Ifølge Kunnskapsdepartementet har aldri så mange blitt tilbud studieplass som i år. Det er planlagt over 1.000 flere studieplasser. Dette henger sammen med det høye antallet søkere i april, med 6,8 prosent flere søkere enn året før. - Norges store fortrinn er at vi har en velutdannet befolkning. Det er spesielt gledelig at det er mange søkere på områder vi trenger arbeidskraft på i fremtiden, slik som førskolelærere, lærere, realfag og helsefag, sier Setsaas. Setsaas mener søkingen til disse utdanningsområdene viser at myndighetenes kampanjer og prosjekter for å få folk til å velge disse utdanningene har hatt en effekt. - Det er fint å se at ungdom velger både med hjertet og hodet, sier hun.Over 180 studier ved ulike høyskoler og universiteter i Norge krever over 5 i snitt fra videregående for å komme inn. De som troner høyest er medisin, odontologi, psykologi, fysioterapi, veterinær og nanoteknologi, men utdanningsvalg som nordisk, drama og teater, ettårige språkprogrammer og statsvitenskap og historie ligger på rundt 5,5 i snitt. - Det er hard konkurranse på en del studier. Vi er glad for kvalifiserte studenter, for høyere utdanning krever struktur og innsats, sier Setsaas.Rundt 60 prosent får begynne på sitt førstevalg i august. Det har med andre ord vært en økning i antallet kvalifiserte søkere. Setsaas mener de høye poenggrensene ikke er udelt positivt. - Når det gjelder ungdom som har problemer med å fullføre videregående, har vi nå en storstilt satsing for å hjelpe dem med å fullføre, kalt Ny GIV, sier hun. Dersom man ikke er tilbudt plass noe sted ved hovedopptaket, er det fremdeles ledige studieplasser ved 417 ulike studier fordelt på 30 læresteder. Setsaas oppfordrer folk til å søke utenfor de største byene. - Tenk utradisjonelt, og sats på et sted der det er mulighet for å komme inn på det studiet du vil, oppfordrer Setsaas.
Nesten 80.000 håpefulle fikk torsdag tilbud om studieplass til høsten. Svært mange søkere har presset opp poenggrensene på en rekke studier.